На основу члана 16. став 4. Закона о амбалажи и амбалажном отпаду („Службени гласник РС”, бр. 36/09 и 95/18 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О УТВРЂИВАЊУ ПЛАНА СМАЊЕЊА АМБАЛАЖНОГ ОТПАДА

ЗА ПЕРИОД ОД 2025. ДО 2029. ГОДИНЕ

Члан 1.

Овом уредбом утврђује се План смањења амбалажног отпада за период од 2025. до 2029. године, који је одштампан уз ову уредбу и чини њен саставни део.

Члан 2.

Планом из члана 1. ове уредбе утврђују се национални циљеви управљања амбалажом и амбалажним отпадом, који се односе на сакупљање амбалаже и амбалажног отпада, поновно искоришћење и рециклажу амбалажног отпада, као и поновно искоришћење и рециклажу комуналног амбалажног отпада.

Члан 3.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-2265/2025

У Београду, 12. марта 2025. године

В Л А Д А

 ПРЕДСЕДНИК

 Милош Вучевић, с.р.

ПЛAН

СМАЊЕЊА АМБАЛАЖНОГ ОТПАДА ЗА ПЕРИОД ОД 2025. ДО 2029. ГОДИНЕ

У периоду од 2025. до 2029. године, за који се доноси овај план, као национални циљеви управљања амбалажом и амбалажним отпадом утврђују се циљеви који се односе на: количину амбалажног отпада који је неопходно поновно искористити; количину сировина у амбалажном отпаду које је неопходно рециклирати, у оквиру количине прерађеног амбалажног отпада; количину појединих материјала у укупној маси рециклажних материјала у амбалажном отпаду коју је неопходно рециклирати и количину амбалаже коју је потребно поновно сакупити, искористити и рециклирати из комуналног отпада.

Национални циљеви који се односе на поновно искоришћење и рециклажу амбалажног отпада, у периоду за који се овај план доноси, су општи циљеви и специфични циљеви за рециклажу амбалажног отпада.

Општи циљеви су:

1) поновно искоришћење амбалажног отпада у проценту који је дат у табеларном прегледу за сваку годину која је обухваћена овим планом;

2) рециклирање у проценту који је дат у табеларном прегледу за сваку годину која је обухваћена овим планом.

Количине амбалажног отпада сакупљене и поновно искоришћене у Републици Србији урачунаваће се у националне циљеве уколико постројење за третман ове врсте отпада, које у име оператера доказује остваривање националних циљева, поседује дозволу за третман предметног отпада, у којој је наведена R1 операција третмана.

Kоличине амбалажног отпада сакупљене и рециклиране у Републици Србији урачунавају се у националне циљеве уколико постројење за третман ове врсте отпада, које у име оператера доказује остваривање националних циљева, поседује дозволу за третман предметног отпада, у којој је наведена R3 (пластика) и/или R4 (метал) и/или R5 (стакло) и/или R12 (дрво, метал) операција третмана.

Количина амбалажног отпада израчунава се мерењем отпада приликом уласка у процес рециклаже или поновног искоришћења, те се добијена вредност исказује као тежина рециклираног или поновно искоришћеног амбалажног отпада.

Количине амбалажног отпада извезеног из Републике Србије ради третмана у постројењу у иностранству урачунавају се у националне циљеве уз попуњен образац Анекса VII ЕУ Уредбе о пошиљкама отпада 2024/1157 и попуњеним документом који прати прекогранично кретање неопасног отпада у складу са прописом којим се уређују листе отпада за прекогранично кретање, садржини и изгледу докумената који прате прекогранично кретање отпада са упутствима за њихово попуњавање, поље 15.

Специфични циљеви за рециклажу амбалажног отпада, у периоду за који се доноси овај план, обухватају укупну амбалажу од папира/картона, пластике, стакла, метала и дрвета, с тим да су циљеви за амбалажни отпад од ових материјала из комуналног отпада дати као издвојени.

Циљеви које је неопходно испунити рачунају се од укупно пласиране количине сваког појединачног амбалажног материјала датог у Табели 1.

Рециклажа амбалажног отпада вршиће се у проценту који је дат у табеларном прегледу за сваку годину која је обухваћена овим планом, за сваку врсту амбалаже и посебно за поновно искоришћење и рециклирану амбалажу из комуналног отпада.

За испуњење општег циља за поновно искоришћење амбалажног отпада, за количине које нису рециклиране, прихватају се само поновно искоришћење количине амбалажног отпада издвојене за енергетско искоришћење из комуналног отпада.

За период од 2025. до 2029. године уводе се општи циљеви за поновно искоришћење и рециклажу амбалажног и комуналног амбалажног отпада, односно отпада за који постоји уговор са јавним комуналним предузећем или јединицом локалне самоуправе или са угоститељским објектима и малим трговинским и комерцијалним објектимаотпада и специфични циљеви за рециклажу амбалажног отпада.

Уговором из става 12. овог плана уређују се начин вршења услуге, врста, количина, број и капацитет опреме, место за постављање опреме за сакупљање комуналног амбалажног отпада, као и начин транспорта комуналног амбалажног отпада.

TAБЕЛА 1

|  |
| --- |
| **Општи циљеви** |
|  | **2025.** | **2026.** | **2027.** | **2028.** | **2029.** |
| **Поновно искоришћење, %** | **67** | **69** | **70** | **71** | **72** |
| **Рециклажа, %** | **60** | **62** | **63** | **64** | **65** |
| **Специфични циљеви за рециклажу** |
| Амбалажни материјал | **2025.** | **2026.** | **2027.** | **2028.** | **2029.** |
| укупно | комунални | укупно | комунални | укупно | комунални | укупно | комунални | укупно | комунални |
| **Папир/картон, %** | **72** | **12** | **74** | **13** | **76** | **14** | **78** | **15** | **80** | **16** |
| **Вишеслојна картонска амбалажа за напитке,%** |  |  |  |  | **3** | **1** | **3** | **1** | **4** | **1** |
| **Пластика, %** | **37** | **8** | **42** | **11** | **43** | **12** | **47** | **20** | **50** | **23** |
| **Полиетилен, %** |  |  |  |  | **20** | **1** | **20** | **1** | **20** | **1** |
| **ПЕТ, боце за напитке, %** |  |  |  |  | **40** | **40** | **80** | **80** | **90** | **90** |
| **Остале врсте пластике, %** |  |  |  |  | **6** | **1** | **6** | **1** | **6** | **1** |
| **Стакло, %** | **49** | **17** | **50** | **18** | **52** | **19** | **53** | **20** | **54** | **21** |
| **Метал, %** | **45** | **1** | **46** | **2** | **47** | **3** | **48** | **3** | **54** | **5** |
| **Дрво, %** | **25** | **0** | **26** | **0** | **27** | **0** | **28** | **0** | **29** | **0** |